นักท่องเที่ยวให้ความสนใจเดินทางเข้ามาท่องเที่ยวในประเทศไทยมากขึ้น หลังจากไทยผ่อนปรนมาตรการการเดินทาง
นางรัชดา ธนาดิเรก รองโฆษกประจำสำนักนายกรัฐมนตรี กล่าวถึงการฟื้นฟูการท่องเที่ยวหลังสถานการณ์โรคโควิด-19 ว่า ช่วงเกือบ 5 เดือนที่ผ่านมามีนักท่องเที่ยวเดินทางท่องเที่ยวประเทศไทยแล้วกว่า 1 ล้านคน มากกว่าปี 2564 ทั้งปี จึงเชื่อว่าปีนี้จำนวนนักท่องเที่ยวเข้าประเทศจะเป็นไปตามเป้าหมายที่ 7-10 ล้านคน และเดือนมิถุนายนนี้รัฐบาลจะผ่อนปรนมาตรการเดินทางเข้ามาท่องเที่ยวในประเทศอีก โดยคนไทย ไม่ต้องเข้าระบบไทยแลนด์พาส ส่วนนักท่องเที่ยวต่างชาติยังต้องเข้าระบบไทยแลนด์พาสแต่เป็นระบบที่สะดวกมากขึ้นเพียงกรอกข้อมูลการฉีดวัคซีนให้ครบถ้วน ซื้อประกันสุขภาพและการลงทะเบียนพาสปอต เพื่อได้คิวอาร์โค้ดมาแสดง สำหรับการเดินทางข้ามพรหมแดนนั้นคนไทยที่ถือพาสปอร์ต หรือบัตรผ่านแดน เพียงแสดงผลฉีดวัครซีนให้ครบ หรือถ้าฉีดวัคซีนไม่ครบให้แสดงผลตรวจ ATK ก็เข้ามาแผ่นดินไทยได้โดยที่ไม่ต้องกักตัว ถ้าเป็นต่างชาติที่ถือพาสปอร์ตก็โชว์ผลการฉีดวัคซีนให้ครบ หรือผลตรวจ ATK แต่ถ้าเป็นต่างชาติแล้วไม่ได้ถือพาสปอร์ต ถือบัตรผ่านแดนหรือวอเตอร์พาทจะต้องฉีดวัคซีนให้ครบ 2 เข็ม ถ้าไม่ฉีดก็ข้ามมายังประเทศไทยไม่ได้ ซึ่งการผ่อนปรนมาตรการการข้ามพรหมแดนดังกล่าว จะเป็นตัวส่งเสริมให้มีนักท่องเที่ยวเข้ามายังประเทศไทยเพิ่มมากขึ้น ทั้งนี้ตั้งแต่วันที่ 1 พฤษภาคม ทางการไทยได้ทยอยให้มีการเปิดด่านพรหมแดนไปตามความพร้อมของด่านต่างๆ และความพร้อมของประเทศเพื่อนบ้านด้วย โดยอนุญาตให้เปิด 17 จังหวัด 31 ด่าน ส่วนที่เปิดไปแล้วคือด่านที่จังหวัด สตูล สงขลา และนราธิวาส ได้รับความสนใจจากนักท่องเที่ยวชาวมาเลเซียเป็นอย่างมาก และเมื่อวันที่ 23 พฤษภาคมที่ผ่านมา เปิดด่านอีกแห่งหนึ่ง ที่ช่องเม็ก จังหวัดอุบลราชธานี